

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 023-05/21-01/12

URBROJ: 2186/012-02/05-21-2

Ivanec, 27. listopada 2021.

**Z A P I S N I K**

**od 27. listopada 2021. godine**

sastavljen na 7. sjednici Gradskog vijeća Grada Ivanca održanoj u prostorijama kino dvorane Ivanec, Ulica Vladimira Nazora 1, Ivanec.

Započeto u 18,00 sati.

Zapisnik vodi: Snježana Canjuga.

Nazočni: Babić Antun, Car Matišić Martina, Cikač Ljudvek, Đuras Zdenko, Gotal Elvis, Grđan Josip, Kozina Stjepan, Mudri Božica, Patekar Dalibor, Rohtek Miroslav, Sedlar Ivan, Sedlar Nikola, Slunjski Mihael, Spasojević Goran.

Izostanak nije opravdala: Geci Smoljo Kristina.

Osim vijećnika nazočni su bili: Milorad Batinić – gradonačelnik, Marko Friščić – zamjenik gradonačelnika, Stanko Rožman, Maja Darabuš, Ljiljana Risek, Jelena Cuković – Upravni odjeli Grada Ivanca, Lana Labaš – Poslovna zona Ivanec d.o.o., Andrija Bedenik – Varkom d.d. Varaždin, Mario Kramar – Pučko otvoreno učilište „Đuro Arnold“ Ivanec, Edo Rajh – Ivkom d.d. Ivanec, Milena Golubić – Dječji vrtić „Ivančice“ Ivanec, Anabela Ljubić – Savjet mladih Grada Ivanca.

Sjednicu vodi Dalibor Patekar – predsjednik Gradskog vijeća, pozdravlja sve nazočne, konstatira da je od ukupno 15 izabranih vijećnika nazočno 14 vijećnika te će se donositi pravovaljane odluke.

Prije samog početka sjednice predsjednik upoznaje vijećnike sa slijedećim: Ujedno sam Vas dužan upoznati, sukladno Poslovniku, da je Međustranačko vijeće Gradskog vijeća održalo sjednicu dana 26. listopada 2021. godine, na kojoj su raspravljene točke dnevnog reda današnje sjednice.

Na stolu se nalaze i prijavnice za raspravu koje vijećnici mogu predati do početka rasprave. Molim vijećnike da svoje prijave i raspravu usklade s Poslovnikom tj. jedna rasprava po jednoj točki dnevnog reda u svojstvu vijećnika (5 minuta) ili predsjednika Kluba vijećnika (10 minuta).

Predlažem da predsjednici Klubova vijećnika koji će sudjelovati u raspravi izađu za govornicu, a gradonačelnika molim da svoje odgovore daje s govornice, s obzirom da se nalazimo u prostoru kino dvorane.

Za sjednicu je predložen dnevni red primljen uz poziv na 7. sjednicu Gradskog vijeća, te predlagatelj predlaže dopunu naziva točke 20. na način da ista glasi: 20. Odluka o osnivanju i imenovanju Savjeta za zaštitu potrošača javnih usluga. Obzirom da se radi o manjoj izmjeni u nazivu točke dnevnog reda nema potreba za dodatnim obrazloženjem.

Predsjednik daje na usvajanje predloženi dnevni red.

Svih 14 nazočnih vijećnika glasovalo je „za“ predloženi dnevni red, te predsjednik konstatira da je jednoglasno usvojen sljedeći

**D N E V N I R E D**

**Aktualni sat**

1. **Zapisnik s 3. sjednice Gradskog vijeća Grada Ivanca održane 16. srpnja 2021. godine**
2. **Zapisnik s 4. sjednice Gradskog vijeća Grada Ivanca održane 02. kolovoza 2021. godine**
3. **Zapisnik s 5. sjednice Gradskog vijeća Grada Ivanca održane 24. rujna 2021. godine**
4. **Zapisnik sa 6. sjednice Gradskog vijeća Grada Ivanca održane 30. rujna 2021. godine**
5. **Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine**
6. **Financijsko izvješće trgovačkog društva Varkom d.d. za razdoblje 01.01. – 31.12.2020. godine**
7. **Financijsko izvješće trgovačkog društva Ivkom d.d. za razdoblje 01.01. – 31.12.2020. godine**
8. **Financijsko izvješće trgovačkog društva Ivkom-Vode d.o.o. za razdoblje 01.01. – 31.12.2020. godine**
9. **Financijsko izvješće Pučkog otvorenog učilišta „Đuro Arnold“ Ivanec za razdoblje 01.01. – 31.12.2020. godine**
10. **Godišnje izvješće Dječjeg vrtića „Ivančice“ Ivanec za pedagošku godinu 2020./2021.**
11. **Financijsko izvješće trgovačkog društva Poslovna zona Ivanec d.o.o. za razdoblje 01.01. – 31.12.2020. godine**
12. **Izvješće o radu gradonačelnika za razdoblje od 1. siječnja do 30. lipnja 2021. godine**
13. **Polugodišnji izvještaj o izvršenju Proračuna Grada Ivanca za 2021. godinu**
14. **Program rada Savjeta mladih Grada Ivanca za 2022. godinu**
15. **Rješenje o imenovanju Gradskog povjerenstva za procjenu šteta od prirodnih nepogoda**
16. **Odluka o imenovanju članova Povjerenstva za ravnopravnost spolova Grada Ivanca**
17. **Odluka o imenovanju Odbora za predstavke, pritužbe i prijedloge građana**
18. **Rješenje o imenovanju Povjerenstva za dodjelu javnih priznanja Grada Ivanca**
19. **Odluka o imenovanju Povjerenstva za imenovanje ulica i trgova u Gradu Ivancu**
20. **Odluka o osnivanju i imenovanju Savjeta za zaštitu potrošača javnih usluga**
21. **Odluka o imenovanju Povjerenstva za ocjenu arhitektonske uspješnosti**
22. **Izvješće o korištenju sredstava proračunske zalihe za mjesec:**

**siječanj – lipanj 2021. godine**

**siječanj – srpanj 2021. godine**

**siječanj – kolovoz 2021. godine**

**siječanj – rujan 2021. godine**

**Aktualni sat**

**Pitanja i prijedlozi vijećnika te odgovori:**

1. **Stjepan Kozina**: Pitanje pješačko kolnog puta u Ulici Ivana Gorana Kovačića od kbr. 9 do 27. Radi se o tome da je taj put preuzak za dvosmjernu vožnju. Molim da se izvidi mogućnost proširenja puta ili da put bude jednosmjerni. Isto tako, na istom putu nije riješena odvodnja, budući da kolnik visi prema kućama, pa molim rješavanje iste. Nema rasvjete jer bacaju sjenu drveća koja su posađena pokraj ceste u Ulici Ivana Gorana Kovačića. Molim da se izvidi mogućnost sadnje nižeg drveća. U sklopu tog drveća nalazi se i breza, točno ispred moje kuće kbr. 9, a koja je alergen, koji mi izaziva alergiju. Molim za rušenje breze.
2. **Stjepan Kozina**: Ulica Ivana Gundulića – prilikom asfaltiranja položen je samo temeljni sloj asfalta, od koga je prošlo cca 40 godina, a fini sloj još uvijek nije postavljen. Postavljam pitanje da li je u planu postavljanje finog sloja asfalta. Nogostup u toj ulici sa zapadne stane sav je u ruševnom stanju. Više puta je došlo do puknuća vodovodne cijevi, pritisak je 8 bara. Nogostup je sav deformiran, po noći kad hodaš samo da ne slomiš nogu.

**Milorad Batinić**: Iako nemamo sada informaciju da će dio Kovačićeve, Gundulićeve ulice, odnosno paralelne ceste sa Varaždinskom i Kovačićevom biti u obuhvatu aglomeracije i određenih aktivnosti i radnji. Međutim, tek ćemo biti sigurni kad budu napravljeni izvedbeni projekti. Nismo zanemarili taj dio grada i svakako ono što sigurno ide, to je da će se u narednoj godini osigurati financijska sredstva za projektnu dokumentaciju za rekonstrukciju kompletne Gundulićeve ulice, od autobusnog kolodvora do Kovačićeve i od Kovačićeve do kraja gospodarskih subjekata DIC-a i Vite. Činjenica je da nismo taj dio prije razmišljali iz jednostavnog razloga, prvo i osnovno što je naš prijedlog bio izlazna ceste s brze ceste da ide na Gundulićevu, odnosno preko Gundulićeve na Kovačićevu ulicu. Drugi razlog je sada aglomeracija, idemo sačekati izvedbene projekte. Što se tiče nogostupa, rekonstruirala bi se kompletna ulica zajedno s kolnikom, s nogostupima, gradnja nogostupa s istočne strane i prema informacijama, odnosno saznanjima koja imamo i najvjerojatnije i kompletna rekonstrukcija javne rasvjete. Tu sam odgovorio na prva dva pitanja.

1. **Stjepan Kozina**: Da li su planirana sredstva za popravak ceste prema Varaždinu, kako bi se ista nakon izvedenih radova vratila u prvobitno stanje. Tu se radi o kanalizaciji Općine Vidovec i Općine Maruševec. Imam saznanje da nisu planirana sredstva za to. Ne znam da li postoji kontrolni organ koji rješava to pitanje.

**Milorad Batinić:** Svi skupa koji idemo prema Varaždinu osjećamo posljedice aglomeracije. Nadam se da neće i kod nas biti tako loša situacija kad krenu radovi, formalno kreću 9.11. u Ivancu. Svakako uputit ćemo pitanje prema nadležnim, Hrvatskim cestama, koje upravljaju s cestom.

1. **Mihael Slunjski**: Izgradnja vrtića u Radovanu. Na prvi javni poziv za iskaz interesa za pravo građenja na česticama u vlasništvu Grada Ivanca nije bilo zainteresiranih prijavitelja, međutim na drugi javni poziv javio se zainteresirani investitor koji je iskazao interes za izgradnju novog dječjeg vrtića u Radovanu. U kojem je trenutno stanju ovaj projekt i kad se može očekivati raspisivanje javnog natječaja i sam početak izgradnje vrtića?

**Milorad Batinić:** Bio je iskaz interesa, javio se zainteresirani subjekt za gradnju vrtića. Dobili smo i obavijest, odnosno zamolbu za prolongiranje roka konačnog očitovanja kada, na koji način i kako bi se krenulo, a sve je vezano uz situaciju sa cijenama u građevini. Svjedočimo da su cijene, koje i mi i Gradu isto kroz proračun osjećamo, cijene od građevinskog materijala, građevinskih usluga su značajno porasle. U onom trenutku kad su se očitovali da su zaineresirani za gradnju, njihov poslovni plan i studija izvodljivosti praktički i današnje cijene ne podudaraju se. Tražili su prolongaciju roka. Nadam se da u konačnici neće odustati od te gradnje. Činjenica je i ono što mogu posvjedočiti, a to vidimo i u proračunu. Što smo mogli napravili građevinskih radova za 1 milijun, već sada treba 1,5 milijuna. U kontaktima s ljudima iz građevinskih sektora, velikih konzorcija, najavljuje se još jedan udar oko 35 – 37% na proljeće naredne godine, da bi do tada cijene trebale porasti, to je strašno. Nadam se da će se stvari koliko toliko konsolidirati u građevinskom sektoru i da ćemo uspjeti u dogovoru sa zainteresiranim krenuti u taj dio.

1. **Mihael Slunjski:** Energetska obnova ambulante u Radovanu. Stara zgrada ambulante u Radovanu nalazi se u dosta lošijem i dotrajalom stanju. Potrebna je što hitnija energetska obnova. Da li je moguće da Grad urgira na Županiju da se riješi ovaj problem i da li se je grad spreman financijski uključiti u rješavanje ovog problema?

**Milorad Batinić:** To je objekt koji nije u vlasništvu Grada. Tu je problem s kojim smo bili upoznati još 2014. godine kada smo prvi puta reagirali prema Županiji. U donjoj etaži je ambulanta, iznad ambulante su dva privatna stana i ono što je potrebno napraviti, a možda već i jesu jer sam dobio neke informacije početkom godine da je etažiranje provedeno, što je bilo nužno. Nisu tada imali upravitelja zgrade, da li su ga u međuvremenu odredili. To je na stanarima, vlasniku, odnosno korisnicima. Grad nema mogućnosti ulagati u tuđu imovinu.

1. **Mihael Slunjski:** Obnova vatrogasnog doma u Salinovcu. Kakvo je trenutno stanje po pitanju funkcionalnosti vatrogasnog doma u Salinovcu i da li je Grad spreman financijski se uključiti kako bi se ovaj problem što prije riješio?

**Milorad Batinić:** Što se tiče obnove vatrogasnog doma u Salinovcu, kako je trenutno stanje po pitanju funkcionalnosti. Mislim da vatrogasci funkcioniraju. To je prije svega pitanje za DVD Salinovec, za Vatrogasnu zajednicu. Prije svega, danas su krenuli radovi na obnovi krovišta stare škole u Salinovcu, gdje je zamišljeno da se rekonstrukcija nakon provedene energetske obnove stare škole u Salinovcu, prije nekoliko godina je potpisan memorandum gdje su sve udruge s područja mjesnog odbora Salinovec, od vatrogasaca, udruge za kulturu, Skrajski pajdaši i folkloraši, svi zajedno su se usuglasili da će zajednički koristiti te prostore kada se obnove u cijelosti. Što se tiče financijski uključiti, naime postignut je dogovor s predstavnicima Vatrogasne zajednice s obzirom da Grad neće u proračunu za iduću godinu ništa umanjivati sredstva koja se izdvajaju temeljem zakona jer treba nešto manje biti temeljem izračuna, nastavit ćemo s ovom potporom od 100 tisuća kuna na godišnjoj razini koja će ići Vatrogasnoj zajednici. Vjerujem da će i s obzirom na troškove koje imaju za održavanje hladnog pogona, iznaći mogućnosti kroz definiranje prioriteta da pomažu i DVD-ove u njihovim aktivnostima.

1. **Antun Babić:** Kakve su mogućnosti sufinanciranja gradskih projekata iz drugih izvora u idućem proračunskom razdoblju? Znamo li kakvi će nam EU fondovi biti na raspolaganju i kakve su nam mogućnosti uključivanja u mehanizme integriranih teritorijalnih ulaganja?

**Milorad Batinić:** Vjerojatno ste mislili na predstojeću europsku perspektivu, odnosno što možemo očekivati u narednoj financijskoj perspektivi, to su europski novci. Očekujemo mogućnost da možemo određene projekte koji se nalaze u našoj bazi projekata tzv. spur bazi da možemo kandidirati, koji su definirani strateškim dokumentima. U ovom trenutku čitamo i znamo, informirani smo s koliko Hrvatska novaca može računati. Radi se o nacionalnom planu za otpornost i oporavak od Covid mjera, nacionalni izvori sredstava, znači neki drugi programi koji će se definirati. U ovom trenutku još nemamo potvrđene informacije koje ćemo projekte moći kandidirati, osim što je najava bila da će se već koncem ove godine možda otvoriti natječaji za sufinanciranje izgradnje vrtića, što svakako mi u programu i u našem proračunu imamo dogradnju vrtića u Ivancu. Za ostale projekte ćemo vidjeti. Ono što je još tu interesantno, na žalost nismo uspjeli proći, to je tzv. ITU mehanizam, integralna teritorijalna ulaganja. Još u 2019. uputili smo iskaz interesa prema Gradu Varaždinu. Tada je bili Varaždin – Čakovec - Koprivnica centri koji su bili nosioci ITU mehanizma. Saznali smo slučajno u 7, 8 mjesecu da se koncepcija mijenja i Grad Varaždin je dobio autonomiju da sam bude voditelj, provoditelj ITU mehanizma. Nakon toga odmah smo uputili dopis prema Gradu Varaždinu, na žalost dobili smo odbijenicu da nismo u skladu s nečime uputili dopis. Malo smo kopali po tome zašto nam je Grad Varaždin dao odbijenicu, naprosto iz razloga jer dva su osnovna kriterija uključivanja u ITU mehanizam, znači da morate imati dnevne migracije preko 30% iz jednog urbanog središta u drugo, iz Ivanca u Varaždin i prostorni kontinuitet, odnosno da graničite s područjem ITU-a, obuhvata lokalnih samouprava. Grad Ivanec je ispunjavao oba uvjeta. U ITU mehanizam je ušao Ludbreg koji ima 26% migracije, ušao je Novi Marof koji ima nešto više od nas, preko 40%, ušle su neke druge sredine koje ne udovoljavaju tim kriterijima, na žalost. Zašto je Varaždin izbacio Ivanec, na to pitanje nikad nećemo dobiti odgovor, osim što možemo naslućivati koji su razlozi, a vezano je i na prethodne kontakte koje je Grad Varaždin upućivao Ivancu i dobio odbijenicu. Radi se o odlagalištu otpada, da ne govorim o kontinuiranom pritisku od strane Varkom-a. Tako da ITU mehanizam nećemo moći dobiti. Ono što je pomalo čudno, potpuna autonomija, Varaždin može sebi uzeti koga hoće, bez obzirom ispunjava ili taj kriterije ili ne. To je neozbiljno od resornog Ministarstva koje donijelo takvu odluku da to tako može ići.

1. **Ivan Sedlar:** Da li je Grad zaprimio iskaz interesa za izgradnju privatnog dječjeg vrtića u Radovanu i ukoliko je, znaju li se planovi budućeg investitora?

**Milorad Batinić:** To sam praktički odgovorio. Znači, mogućnost produljenja roka za očitovanje konačno. Poslovni plan s kojim su ušli ne udovoljava financijski apsolutno. Mole za prolongaciju roka. Vjerujem da će uspjeti naći interes koji su iskazali temeljem prethodne financijske situacije.

1. **Ivan Sedlar:** Nakon što smo mjesecima trpjeli pritiske i ucjene zbog protivljenja varaždinskom smeću, sada u novinama čitamo o prijedlogu Varkom-a da preuzme dio uslužnog područja Ivkom-Voda. Kakav je stav Grada u postupku javnog savjetovanja za prijedlog Uredbe i kakva je sudbina Ivkom-Voda ako prođe prijedlog koji zastupa Varkom i određeni lokalni političari iz susjednih gradova?

**Milorad Batinić:** Zakon koji je donijet još 2018. godine. Vlada je trebala donijeti Uredbu o uslužnim područjima, uredba je predložena i dana na javno savjetovanje. Grad Ivanec se očitovao na to. Tu je bilo određenih, da li pogrešaka, da li namjera, mi smo se očitovali u smislu da Ivkom zadrži sve ono što i sada ima. Jednako tako, tražili smo ono što je želja mještana Jerovca, Ribić Brega i Horvatskog, a za to postoje tehničke pretpostavke, da uđu u područje uslužnog područja Ivkom Vode. Kakav će epilog toga biti, vidjet ćemo. Nadam se da će prevladati racio i razum jer Ivkom vode imaju kapacitet od skoro 4 milijuna kubika, isporučuju cca 900 tisuća kubika. Bilo bi totalno iracionalno da se voda vuče iz varaždinskih bazena na čitavo ivanečko područje. Ivkom ima kapacitete za čitavo zapadno područje Varaždinske županije bez ikakvih problema opskrbljivati s vodom. Što neki susjedi žele, ne bih htio o tome komentirati niti je naša tema. U slučaju da Vlada donese takvu odluku da Varkom preuzima, odnosno da se Ivkom-u uskrati određeno područje koje sada ima, tada pada ispod 800 tisuća kubika i automatizmom Ivkom-Vode se gase i Varkom ih preuzima. Gašenje tvrtke Ivkom-Vode, ljudi ostaju, Grad gubi tvrtku koju ima i koja datira još iz 60.-tih godina prošlog stoljeća. Nadam se da se to neće desiti, to bi bilo iracionalno. Imali smo jedan dobar period suradnje s Varkom i čak jedan dio vode se upumpavao iz Ivančice u vodoopskrbu Varkom-a za područje Lepoglave, to je bilo naprosto prekinuto bez tumačenja, bez obrazloženja. Nadam se da će se promjernom strukture u Varkom-u pokazati dobra volja i za to.

1. **Nikola Sedlar:** Stipendije za nadarene učenike i sportaše s područja Grada Ivanca. Naime, nadareni učenici, imamo ih svega dvoje, troje na području Grada Ivanca koji se bave glazbom i likovnim crtanjem. Roditelji su uputili pitanje prema Gradu da li ti učenici mogu participirati nekom stipendijom i odgovoreno im je da za sada ne mogu. Mladi sportaši koji odlaze na studije u Zagreb, a nastupaju za naše klubove na višem rangu natjecanja. Da li postoji mogućnost da dobiju neki vid stipendije da se mogu tokom tjedna vraćati na treninge u Ivanec jer znamo kad odu u Zagrebu prestanu se baviti sportom i napuštaju naše klubove. Time su zakinuti i sportaši, a i klubovi s područja Grada. Zanima me da li postoji mogućnost da se uvedu stipendije za te dvije kategorije učenika.

**Milorad Batinić:** Grad Ivanec daje 14 deficitarnih stipendija, koje su višegodišnje, ove godine idemo s 3 nove deficitarne stipendije, 36 stipendija temeljem kriterija socijalnog statusa i uspjeha u školovanju, odnosno studiju. U tim kriterijima su i dodatni bodovi na nadarene studente za postignute rezultate u natjecanjima. Za učenike ide pomoć kroz program pomoći poduzetnicima za učeničke stipendije. Što se tiče sportaša, sportske stipendije mislim da bi to trebali sportski klubovi rješavati ukoliko imaju interes za razvojem sportaša na svojem području.

1. **Nikola Sedlar:** Uređenje sportsko-rekreativnog centra u Stažnjevcu, tzv. vinski potok, kojeg koriste svi mještani naselja Stažnjevec. Ono što nam je bitno je priključak struje i vode da bismo mogli i dalje održavati našu redovnu aktivnost kroz stažnjevečke susrete i da bi mogli uključiti još više mještana i djece u rekreaciju na području Stažnjevca i okolnih mjesta s područja Grada Ivanca.

**Milorad Batinić:** Grad je otkupio zemljište, izrađena je projektna dokumentacija za postojeći objekt i geodetski snimak s ciljem legalizacije. To je u završnoj fazi i nakon toga možemo tek pokrenuti pitanje priključka struja i vode. Nadam se da će se to u narednoj godini uspjeti odraditi i da ćemo imati financijskih sredstava za priključak struje i vode upravo radi održavanja tradicionalnih stažnjevečkih susreta. To je jedna od rijetkih manifestacija gdje praktički čitavo selo, svi zaseoci participiraju u tom dijelu.

1. **Goran Spasojević:** U zadnje vrijeme mogli smo primijetiti dva nova gradilišta na području Gmajne, južno od INA-ine benzinske pumpe. S obzirom da je gradnja na tom području već krenula, a znamo da Grad Ivanec priprema dokumentaciju za komunalno opremanje čitave zone, zanima me u kojoj je fazi projekt i kakva će nadalje biti dinamika aktivnosti u toj zoni.

**Marko Friščić** – zamjenik gradonačelnika: Što se tiče proširenja stambenog područja, razloge ne treba posebno obrazlagati. Evidentno je da na području čitavog Ivanca trenutno fali stambenih zona. Ovih dana možete vidjeti radove na komunalnom opremanju u Preradovićevoj ulici, ta zona je manje-više popunjena. Iako je prijašnjih godina bilo svakakvih komentara i skepse oko tog ulaganja, očito je da je ono bilo više nego nužno. Zašto proširenje na istok? Kao što je vijećnik Spasojević spomenuo, u Gmajni već postoje aktivne građevinske investicije, interes je velik i za stambenu izgradnju i za izgradnju poslovnih sadržaja. Također imamo najavu jednog velikog poslovnog objekta istočno od te zone na području Ivanečkog Naselja. Logika je te dvije cjeline spojiti. Trenutno smo u procesu izrade idejnog projekta, u planu nam je do kraja godine ishoditi lokacijsku dozvolu kako bi iduće godine mogli krenuti s razgovorima s vlasnicima parcela oko otkupa zemljišta, s obzirom da se radi o velikom području, gotovo 3 km koridora, cestu treba otkupiti i imovinsko pravno srediti. Za očekivati je da će taj proces trajati neko izvjesno vrijeme, ali svakako nam je plan iduće godine to privesti kraju kako bi mogli nastaviti s ishođenjem dokumentacije za izvođenje.

1. **Goran Spasojević:** Nogometni klub Ivančica Ivanec. Iz medija smo mogli vidjeti da je nedavno krenula izgradnja svlačionica uz nogometno igralište u Salinovcu. Kada se očekuje završetak radova i hoće li se ubrzo krenuti i s radovima na objektu u Ivancu?

**Marko Friščić:** Što se tiče nogometnih terena, danas sam se obilaskom terena osobno uvjerio da radovi u Salinovcu idu nekakvom planiranom dinamikom. Trenutno se izvode građevinski radovi i pri kraju je proces javne nabave za montažni objekt. Gradit će se montažni objekt s pet jedinica koje će sadržavati svlačionice i tuševe za domaćine i za goste, sanitarni čvor za posjetitelje, klupske prostorije, prostorije za suce i sve ono što je potrebno za cjelovito funkcioniranje objekta i za certificiranje. Također ćemo nešto slično raditi u Ivancu. Prošli tjedan smo bili u obilasku terena s projektantom i s predstavnicima kluba. Dogovoreno je da će isključivo zbog ubrzanja procesa projekta i procesa izvođenja ići se na temeljitu rekonstrukciju postojećeg objekta uz dogradnju za potrebe certificiranja također s montažnim objektom. To je isto tako u visokoj razini razrade projekta i troškovnika i čim dobijemo troškovnik od projektanta krećemo s javnom nabavom.

1. **Goran Spasojević:** Hoće li, i kada, Grad realizirati najavljeni projekt skate parka i hoće li u sklopu projekta biti planirani i neki drugi sportsko-rekreativni sadržaji i na kojoj lokaciji je planirani zahvat, s obzirom da je u susjedstvu sada Spar?

**Marko Friščić:** Skate park, projekt je i dalje aktualan. Dobro ste spomenuli da je čitava ta zona oko vrtića i škole proteklih pola godine do godinu dana promijenila da tako kažem urbanističku krvnu sliku i tražila se mikro lokacija za to ulaganje. U konačni je donijeta da će se ići na temeljitu rekonstrukciju i uređenje nekadašnjeg prometnog poligona između vrtića i osnovne škole. Radit će se staze za trčanje, bicikliranje, šetnju s montažnim rampama za skate, također će u sklopu projekta biti uređena teretana na otvorenom, naravno sve zajedno urbanistički opremljeno i suvremeno, s javnom rasvjetom, fontanama za piće i sličnih sadržaja. Neće to biti isključivo skate park, nego će imati nekakvu širu sportsku namjenu.

1. **Zdenko Đuras:** Komunal, Mjesni odbor Seljanec, Ulica kralja Zvonimira. Prilikom svake malo jače kiše ulica je poplavljena i nije prohodna za prolaznike te djeca iz tog razloga moraju hodati po susjednim dvorištima prema školi.

**Milorad Batinić:** Mjesni odbor Seljanec, nije pisalo u pitanju koja je ulica, ali smo pretpostavili koja je. Radovi su u većem dijelu, koliko imamo informaciju, završeni u Ulici kralja Zvonimira. Radi se o oborinskoj odvodnji. Činjenica je da posljedice samovolje na neki način, samoinicijative mještana zatrpavanjem odvodnih, cestovnih kanala, došlo je do ovih problema. Jedno su želje, drugo su mogućnosti, želja mjesnog odbora da se porežu bankine, tada vodu puštamo s ceste na dvorišta. Komunal je upoznat s tim detaljima i mislim da se završilo s određenim dijelom radova. Ukoliko to neće zadovoljiti oborinsku odvodnju u smislu funkcionalnosti, morat ćemo u tom slučaju potražiti neko stručno mišljenje ili rješenje da li neki mini troškovnik, mini projekt da se taj problem riješi. Puno se investira na oborinsku odvodnju, naravno ukoliko određena reagiranja su sporna u onom trenutku kada se uoči problem. Ukoliko nije cjelovito riješeno, nastojat ćemo riješiti u narednim godinama.

1. **Zdenko Đuras:** Dječji vrtići na području Grada Ivanca, konkretno rokovi izgradnje i proširenja u Ivancu. Interesa me da li imamo podatak koji su liste čekanja za te dječje vrtiće. Da li imamo podatak koliko je djece građana grada Ivanca trenutno u dječjim vrtićima koji nisu na području Grada Ivanca

**Milorad Batinić:** Rokovi izgradnje, proširenja u Ivancu. Nakon što se raspiše natječaj, a nadam se da će se raspisati poziv za kandidiranje projekta kao što je najavljeno do kraja godine. Što se tiče djece u vanjskim vrtićima imamo oko 150 djece, gdje Grad sufinancira smještaj. Koliko ima na listi čekanja djece, na to će pitanje ravnateljica Vrtića odgovoriti.

1. **Ljudvek Cikač:** Tko uopće određuje i na koji način se provjeravaju kad se uređuju tereni, asfaltiraju ceste. Da li se zna da se neke stvari rade po privatnim česticama, uzurpiraju se i dosta se toga loše napravi, štete privatnim vlasnicima. Čak smo vidjeli da je gradonačelnik par mjeseci prije bio u zaseoku Cikači, nakon toga se cesta asfaltirala i napravljena je šteta. Iako sam osobno odnio prije dvije, tri godine taj predmet da se riješi bio je ostavljen u Gradu Ivancu, očito je to negdje dvije godine stajalo u ladici. To pitanje sam htio postaviti prije dvije ili tri sjednice, ali navodno su u međuvremenu neke stvari poduzete pa bih molio gradonačelnika da to pojasni. Što se tiče vlasnike uopće nije bilo sporno, dozvoljavaju dapače da se to napravi, samo su stvari trebale ići nekim dogovorom, a ne da dođu strojevi i da se pola škarpe odreže privatnog vlasništva.
2. **Ljudvek Cikač:** Zašto se u doba ovogodišnje predizborne kampanje u Bedencu obećavalo asfaltiranje privatnih čestica javnim novcima, iz Proračuna Grada Ivanca, konkretno vezano je uz zaseok Vreski. Jasno i glasno je to ljudima obećano i kako se sada taj problem misli riješiti, s obzirom na to da građani, kojima je tako nešto obećano, pitaju kada će im privatne čestice biti asfaltirane.

**Milorad Batinić:** Sad ću ja po onoj narodnoj „u kampanji i ljubavi svašta se na početku obećava“. Volio bih kad već tendenciozno tvrdite, tko je to rekao, ja to sigurno nisam rekao. Da se obećavalo uređenje privatnih čestica javnim novcem, to svakako ne. Odgovor je vezani za ovaj drugi dio pitanja što se tiče asfaltiranja privatne parcele. Temeljem Zakona o cestama dana je mogućnost da one prometnice koje se koriste, koje su od 1997. ili koje godine, koriste se i evidentirane su kao nerazvrstane ceste da Grad stekne pravo upravljanja njima, odnosno da pređu u njegovo vlasništvo. Ovi slučajevi o kojem vi govorite radi se o zamjeni parcela, katastarska čestica prometnice ide kroz dvorište, a put je još evidentiran koji se koristi u Bedencu, vidi se na starim kartama od 65. to znam jer radi se parcelacijski elaborat da bi se mogli riješiti imovinskopravnih odnosi. Što se tiče modernizacije nerazvrstanih cesta, svakih pet godina donosimo program modernizacije, tako da iduće godine još vrijedi stari program koji će biti s obzirom na radove na aglomeraciji malo izmijenjen. Od iduće godine radi se program za narednih pet godina od 23. – 27. U taj program do sada, koliko imam informacije, nisu uvrštene ni jedna prometnice koja nije ili evidentirana kao nerazvrstana cesta temeljem Zakona o cestama ili ukoliko nije katastarski nerazvrstana cesta. U taj program će samo ući samo one dionice unutar naselja.

1. **Ljudvek Cikač:** Koliko je točno (s PDV-om) koštala sanacija spomen obilježja poginulim hrvatskim braniteljima u Ivancu tijekom 2019. godine, tko je izvođač radova i zašto se tako dugo čekalo na sanaciju evidentnih i jasno vidljivih oštećenja, iako je Grad Ivanec u ranijim godinama više puta bio usmeno i pismeno obaviješten od strane braniteljskih udruga, na nedostatke, čak se na njih i ukazalo na licu mjesta, a i sami su se građani zgražali nad neadekvatnim održavanjem spomenika. Napominjem da na oštećenja nisu utjecale samo vremenske prilike kroz protok vremena, već i nedovoljna briga. Grad je dobio pojašnjenje od Ministarstva hrvatskih branitelja. U Gradu se priznalo da se nije redovito održavalo jer na portalu Ivanec.hr objavljen članak pod nazivom „u buduće redovito održavanje“. Također, molim odgovor da li se za održavanje spomen obilježja i njegova okoliša koriste sredstva namijenjena za uređenje grada Ivanca, ili su za to predviđena posebna financijska sredstva. Molim da se redovito održava.

**Milorad Batinić:** Sanacija spomen obilježja bila je 2019. godine i koštala je 91.652 kune. 2020. godine obnovljena je električna instalacija i postavljene su nove svjetiljke. Spomenik je izgrađen 2009. godine, to je period od deset godina. Činjenica je da je bilo problema, i s održavanjem spomenika, nije bilo adekvatno čišćenje bazena. Bila su i određena fizička, mehanička oštećenja od neodgovornih u tom dijelu. Međutim, mislim da je sada sve u redu, u kontinuitetu se održava i predviđeno je programom održavanja, ima jedna pozicija za održavanje spomenika i obilježja 35.000 kuna u proračunu za godišnje redovno održavanje.

1. **Ljudvek Cikač:** Da li su se pokrenule konkretne inicijative za otvaranje turističkog ureda u Ivancu te izrade suvenira? Molim da mi se ne da odgovor da su novci problem, jer novci su svugdje problem. Nedavno smo tu imali turiste, koji na žalost u Ivancu nisu imalo gdje i što kupiti, a bili su zainteresirani. Dokle je to došlo? Ima nešto konkretno ili sve staje ne izrečenome da je za to potreban novac?

**Milorad Batinić:** Krenuli smo s turističkim brendiranjem Grada Ivanca. Određene aktivnosti su krenule još 2019. godine, međutim bile su zaustavljene i još uvijek nisu u punom zamahu, što se tiče covid situacije. Još uvijek ne znamo kako će biti s time, s obzirom na visoki broj danas oboljelih, oko 4500. Turistička zajednica posjeduje određene suvenire koje poklanja posjetiteljima. Sad nedugo je bila jedna grupa u organizaciji Oriona i Turističke zajednice. Grad ide u osmišljavanje jednog turističkog paketa, kojeg smo proslijedili i na određenim manifestacijama zainteresiranima i gostima koje smo podijelili. Ono što želim kazati da ćemo se u narednoj godini više morati pozabaviti time i osmišljavanjem autohtonim suvenira, odnosno zanavljanjem onih suvenira koje imao Grad za sebe, a drugo su suveniri Turističke zajednice. Vjerujem da će nam epidemiološke mjere dozvoliti povećanu aktivnosti. Nastojat ćemo osigurati primjerena sredstva, to nam je cilj, pokazalo se do sada da je brend kao planinarski grad prihvaćen, veliki je interes i naravno da nam je to ujedno i smjer i poticaj.

1. **Martina Car Matišić:** Prije nekoliko mjeseci otvoren je novi koridor, prolaz kroz dvorište osnovne škole. Iako je, pretpostavljam, zamišljen kao rješenje za gužve koje se svakodnevno stvaraju u dvorištu osnovne škole, čini se da je otvorenjem prometa kroz to dvorište napravljen dodatni problem i još veće i opasnije gužve. Omogućeno je da se u dvorište škole ulazi i izlazi s dvije strane jer ne postoji nikakvi znak, obavijest ili upozorenje o regulaciji prometa. Za sad je sreća da se nije desila nekakva nesreća da dijete ili odrasla osoba nije stradala u dvorištu. Roditelji djece pitaju da li je to rješenje konačno ili se stalo s rješavanjem tog problema. S obzirom na navedeno, pitanje je tko će odgovarati u slučaju da se dogodi neka nesreća u dvorištu škole.

**Milorad Batinić**: Mogu se složiti, naime, svjedočimo radovima i u Preradovićevoj ulici, tako da određenu signalizaciju, inače je namjera da tamo bude jednosmjerno radi tog prometovanja, i sami sad vidite da su radovi. Radi se i prometnica, javna rasvjeta i praktički u ovom periodu odustali smo od postavljanja prometne signalizacije da bi bio jednosmjerni promet. Ne mogu preuzeti odgovornost u ime Grada za ono što se može dešavati u dvorištu, to je stvar organizacije prometovanja unutar škole. Vidim da je ograda otvorena skroz i kad roditelji dovoze djecu i nakon toga, znači škola bi trebala regulirati to. Ono što svakako Grad može napraviti, to ćemo napraviti po završenim radovima. Naručena je izrada projektne dokumentacije uređenja upravo ovoga dijela gdje je autobusno okretište. To smo kandidirali prema jednom projektu Ministarstva unutarnjim poslova, radi se o sigurnosti prometa u nadi da ćemo dobiti financijsku potporu. Krenut će se u realizaciju toga, nakon završetka svih radova u Preradovićevoj i odvojcima bit će prometna signalizacija gdje neće dolaziti do ovakvih rizika o kojima govorite. Unutar školskog dvorišta, stvar je škole da si regulira.

1. **Miroslav Rohtek**: Početkom godine je sklopljeno nekoliko važnih i pohvalnih dogovora sa županijskom vlasti. Građane svakako najviše interesira dogradnja Osnovne škole u Ivancu i održavanje i modernizacija županijskih i lokalnih cesta, ali ne treba zanemariti i dogovor oko specijalističkih liječničkih pregleda u domovima zdravlja na području Ivanca. Hoće li se suradnja između Grada i Županije na tim projektima nastaviti?

**Milorad Batinić**: S bivšom županijskom vlasti uspjeli smo dogovoriti određeni vid suradnje, izdvojili smo značajna sredstva, prvenstveno za modernizaciju lokalnih cesta koje ne udovoljavaju niti minimalnim standardima po pitanjima dimenzija, širina, stanju kolnika. Uspjeli smo realizirati jedan dio projekata, jedan dio je još uvijek u realizaciji na proširenju prometnice križanja s cestama višeg reda. Osnovna škola je u nadležnosti Županije. U tom dijelu i što se tiče specijalističkih pregleda, to su sve teme koje sam u osobnom kontaktom s novoizabranim županom zatražio sastanak kod njega, prezentirao mu, pozvao sam ga da dođe u Ivanec, da su to okvirne teme o kojima želim razgovarati i tražiti podršku. Svi ti projekti o kojima govorim, bitni su za naše građane, uspjeli smo ih dogovoriti s bivšom vlasti, ne vidim razloga da ne bi dogovorili s novom županijskom vlašću. Uputili smo pisani poziv, nadam se da će se župan odazvati i da ćemo na zadovoljstvo naših građana uspjeti definirati i modernizaciju lokalnih cesta, da ćemo uspjeti definirati i specijalističke preglede, što na žalost nismo mogli realizirati radi covid mjera i covid situacije i jednako tako i dogradnju osnovne škole u Ivancu. Vjerujem da će, tu se misli aplicirati na europska sredstva, i da će to Županija uspjeti realizirati u narednim godinama, tim više što postoji dozvola. Grad Ivanec je podmirio komunalni doprinos i ne vidim razloga da se u to ne ide.

1. **Božica Mudri:** Nedavno je sklopljena još jedna runda ugovora iz Programa mjera za poticanje rješavanja stambenog pitanja, što je svakako hvalevrijedno. Hoće li program i dalje ostati trajno otvoren?

**Milorad Batinić:** Taj program će se nastaviti, nije ograničen, njegovo trajanje s financijskim sredstva. U proračunu ćemo svake godine osiguravati sredstava koliko bude potrebe. Do sada je sklopljeno 66 ugovora za stambeno zbrinjavanje, to je dosta veliki interes s obzirom na Ivanec, s obzirom na broj stanovnika. S točnim projekcijama, koliko komunalne naknade, koliko komunalnog doprinosa nismo radili, prvenstveno jer još mnogi nisu konzumirali, nisu radili prijave, registrirali se na taj način. Ono što znamo to je za ovaj dio rata za stambene kredite, to je najava za narednu godinu oko 150 tisuća kuna plus obračun komunalnog doprinosa, komunalne naknade za naredne godine, to je po izgrađenom, rekonstruiranom objektu, vidjet ćemo. Izvješće će doći svake godine na ovo Gradsko vijeće.

1. **Josip Grđan:** S obzirom da je rekonstrukcija ulične ograde groblja Margečan u Osečkoj uvrštena u ovogodišnji program, zanima me hoće li uskoro krenuti radovi. Također, parkiralište uz groblje se u određenim periodima pokazalo premaleno. Postoji li mogućnost da se u sklopu radova na ogradi iznađe i neko rješenje za dodatan parkirni prostor?

**Milorad Batinić:** To je u programu višegodišnjem koji imamo za groblja. Trebao je biti realiziran prošle godine, u planu je za ovu godinu. S projektantima i sa strukom, a uočili smo i određene probleme pogotovo kada su sprovodi, kada su Svi sveti, građani koji posjećuju groblje parkiraju sa sjeverne strane naspram ograde od groblja i na tragu toga i uz konzultaciju s policijom prvenstveno jer oni daju mišljenje i sa Županijskom upravom za ceste, išli smo na proširenje županijske ceste, zacjevljenje iz dva razloga. Prvenstveno da se osiguraju dodatna parkirana mjesta, a jednako tako da i se utvrde temelji gdje ide rekonstrukcija ograde. Sklopljen je ugovor s izvođačem radova za parkiralište i nadam poslovi rekonstrukcije ograde povjereni su Ivkom-u i da će do kraja godine ukoliko vrijeme dozvoli da se rekonstruira ograda. Radovi bi trebali početi nakon proteka roka mirovanja koji mora biti po javnoj nabavi. Dobit ćemo i parkirna mjesta i novu ogradu uz županijsku cestu.

1. **Josip Grđan:** Planira li se ove godine održati Advent u Ivancu, s obzirom da je prošle godine otkazan zbog loše epidemiološke slike? Građani, a posebno djeca, bili su oduševljeni klizalištem za koje svakako predlažem da bude sastavni dio aktivnosti na Adventu.

**Milorad Batinić**: Advent će biti jer mislim pošto je to aktivnost na otvorenom, svaki dan je sve veći broj procijepljenih. Trebao bi se održati prema planu i ugovoru kojeg smo sklopili za klizalište od 9.12. do 9.1. Što će biti još u sklopu manifestacije, nastojat ćemo s udrugama civilnog društva i eventualnim zainteresiranim da popune određene sadržaje. Klizalište će biti, advent će biti organiziran u parku, tamo imamo svu prikladnu infrastrukturu, od rasvjete do priključka električne energije i nadam se samo da će epidemiološke mjere dozvoliti da to bude na jednoj zadovoljavajućoj razini za posjetitelje.

1. **Elvis Gotal:** Kada će gradonačelnik doći vidjeti i osobno se uvjeriti u probleme s kanalizacijom i prometnicama u Lančić Knapiću i Vuglovcu, koji ne mogu čekati daljnje 4 godine, a postoji mogućnost interventnih sanacija? Na taj je problem ukazivano na Gradskom vijeću u srpnju, ali se nije pokazao nikakav interes od strane grada da se barem pogleda o čemu se točno radi.

**Milorad Batinić:** Ubuduće ja ću vas pozvati da idete sa mnom, ali onda si morate uzeti godišnji jer ja sam često tamo, živim tamo i u slobodno vrijeme obilazim teren. Mještani su upoznati s kompletnom situacijom, naravno nestrpljivi su. Ide projekt aglomeracije, čitav potez Lančić, Knapić, Vuglovec, Gečkovec, Kaniža. Nakon aglomeracije ide se u rekonstrukciju prometnica, na određenom području Ivkom će ići u rekonstrukciju vodoopskrbnog sustava. Građani će morati biti strpljivi. Kad radovi budu gotovi rekonstruirati će se prometnica, modernizirati. 16 godina već obilazim teren.

1. **Elvis Gotal:** Napomenuli ste da vam je, između ostaloga, prioritet i rješavanje autobusnog stajališta u Jerovcu, jer čekanje djece uz samu cestu nije nikakvo autobusno stajalište, a predstavlja iznimno veliki rizik za djecu i vozače. Takva praksa traje već predugo, pa nas zanima dokle se stiglo po tom pitanju i kada će djeca moći čekati autobus na autobusnom stajalištu, a ne na nogostupu?

**Milorad Batinić:** Sigurnost djece nam je prioritet. U Jerovcu Donjem imamo projektnu dokumentaciju. Pitanje je rješavanje imovinskopravnih odnosa, ali to je malo istočnije od križanja prema skretanju prema Dubrovcu. Nadam se da ćemo uspjeti riješiti. Drugi problem je Jerovec Gornji kada djeca idu povrat iz Bedenca tada ih pušta na križanju koje je kritično, to je udarni problem, tu svakako tražimo rješenje. Grad ima zemljište prema jugu, odnosno na istoj županijskoj cesti od Bedenca prema Kuljevčici. Tamo smo imali oprečna tumačenja od škole pa od mjesnih odbora, ne tamo, nego ovdje. Na dionici preko puta, oko kapelice tamo nema, tu smo se isto konzultirali, nema tehničkih uvjeta za to. Službe su tražile od osnovne škole koja je organizator prijevoza učenika da dostavi mjesta, lokacije upravo da možemo odgovoriti u tom smjeru, gdje, kako osigurati smještaj autobusnog stajališta. Postoji tehnička mogućnost, koja ovisi prvenstveno o MUP-u da li stajanje na kolniku, autobus stane, djeca se ukrcaju minutu-dvije i autobus ide dalje. Nema tamo redovnih linija koja bi koristila ta autobusna stajališta. Čim dobijemo očitovanje od osnovne škole da vidimo li su te lokacije za koje mi smatramo da su potencijalne da li i odgovaraju voznom redu odnosno prijevoznika koji vozi.

1. **Elvis Gotal:** Jedno od aktualnijih pitanja, uz školu i vrtić, koje je građane zanimalo, u predizborno vrijeme je bilo i pitanje tržnice, gdje ste svojim suparnicima rekli „kako se sigurno nećete hvatati na temu wc-a na tržnici ili na brzinu skicirane smiješne i nefunkcionalne nadstrešnice koja bi trebala glumiti suvremenu gradsku tržnicu.“ Svjedoci smo da se trenutno, osim dva ranije dostavljena pokretna wc-a, ništa ne događa, pa nas zanima u kojoj je fazi trenutno projekt izgradnje suvremene gradske tržnice.

**Milorad Batinić:** O ukusima ne treba raspravljati, svatko ima pravo na svoj komentar. Kroz izmjene urbanističkog plana predloženo je idejno rješenje zajedničko od Presečki grupe koja na području autobusnog kolodvora planira jednu veću rekonstrukciju s određenim poslovnim sadržajima. Ono što je naše razmišljanje i što je definirano kroz urbanističke planove, stvorene su pretpostavke da se napravi jedna cjelina između Kumičićeve, Gundulićeve, da bude jedna cjelina sa poslovnim sadržajima koje planira Presečki grupa, jednako tako i tržnica i popratni sadržaji na tržnici koji će biti. U fazi smo izrade neke vrste idejnog rješenja koje ćemo, tako je dogovor s Presečki grupom, da vidimo što oni imaju, što oni predlažu, doći će do određenih kontakata i razgovora oko toga. Gradski interes je da imamo jedan moderan, sadržajan kolodvor i da bude jedna primjerena tržnica za potrebe građana grada Ivanca.

Više nije bilo pitanja pa predsjednik zaključuje aktualni sat i prelazi na točke dnevnog reda.

**TOČKA 1.**

**Zapisnik s 3. sjednice Gradskog vijeća Grada Ivanca održane**

**16. srpnja 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik s 3. sjednice Gradskog vijeća Grada Ivanca održane 16. srpnja 2021. godine, bez primjedaba, jednoglasno s 14 glasova „za“ usvojen.

**TOČKA 2.**

**Zapisnik s 4. sjednice Gradskog vijeća Grada Ivanca održane**

**02. kolovoza 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik s 4. sjednice Gradskog vijeća Grada Ivanca održane 2. kolovoza 2021. godine, bez primjedaba, jednoglasno s 14 glasova „za“ usvojen.

**TOČKA 3.**

**Zapisnik s 5. sjednice Gradskog vijeća Grada Ivanca održane**

**24. rujna 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik s 5. sjednice Gradskog vijeća Grada Ivanca održane 24. rujna 2021. godine, bez primjedaba, jednoglasno s 14 glasova „za“ usvojen.

**TOČKA 4.**

**Zapisnik sa 6. sjednice Gradskog vijeća Grada Ivanca održane**

**30. rujna 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednik Vijeća konstatira da je Zapisnik sa 6. sjednice Gradskog vijeća Grada Ivanca održane 30. rujna 2021. godine, bez primjedaba, jednoglasno s 14 glasova „za“ usvojen.

**TOČKA 5.**

**Financijsko izvješće trgovačkog društva Čistoća d.o.o. za razdoblje**

**01.01. – 31.12.2020. godine**

Predsjednik Vijeća konstatira da se sjednici nije odazvao predlagatelj točke 5. ove sjednice, tj. predstavnik tvrtke Čistoća d.o.o. Varaždin.

Milorad Batinić: Što se tiče, uvijek je bila praksa na Gradskom vijeću i predložit ću, ukoliko se predlagatelj navedene točke koja je stavljena na dnevni red ne odazove na sjednicu, da se točka skine s dnevnog reda, pošto ima određenih tema i pitanja koja me zanimaju iz izvješća. Predlažem da se ta točka skine s dnevnog reda. Mislim da nije korektan odnos, ne znam da li je izabrano novo rukovodstvo Čistoće ili nije. Jedan nekorektan odnos, rekao bih čak podcjenjivački prema dioničaru odnosno suvlasniku. Stoga predlažem da se točka skine s dnevnog reda.

Predsjednik stavlja prijedlog gradonačelnika na glasanje da se točka 5. Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine skine s dnevnog reda.

Nakon provedenog glasanja predsjednik Vijeća konstatira da je jednoglasno, s 14 glasova „za“, utvrđeno da se točka 5. Financijsko izvješće trgovačkog društva Čistoća d.o.o. za razdoblje 01.01. – 31.12.2020. godine skine s dnevnog reda i uvrsti na sljedeću sjednicu Gradskog vijeća.

**TOČKA 6.**

**Financijsko izvješće trgovačkog društva Varkom d.d. za razdoblje**

* 1. **– 31.12.2020. godine**

Otvorena je rasprava.

Milorad Batinić: Iako Grad Ivanec ima 4,6% suvlasništva odnosno udjela u Varkom-u smatram da je nužno prokomentirati Izvješće koje je više nego korektno sastavljeno. Ima pitanja i molim predstavnika Varkom-a da odgovori na njih, a vezano je prvenstveno na poslovanje i ono što je predviđeno za ubuduće. Pitanje vezano za onaj dio potencijalnih problema koji se mogu očekivati u budućem poslovanju, to je što Varkom nosi teret i varaždinskih bala, još 2008. godine kad je Varkom bio skupljač, prije nego što se tvrtka podijelila i na Čistoću i na Varkom. Tu je navedeno kao potencijalno opasnost za buduće poslovanje. Kao dioničara nas zanima, radi se o potencijalnim troškovima koji bi mogli iznosi 115 milijuna kuna, iako se kasnije navodi, a po meni osobno to Varkom ne treba snositi. Zanima me da li je Grad Varaždin i lokalne samouprave čije je to smeće da pojednostavim, da li imaju kakvo rješenje jer smatram da se Varkom ne bi smio opteretiti s tim troškovima. Pogotovo i izmjene zakona o vodnim uslugama, Varkom više nema nikakve veze s time. Postoje određeni sudski procesi koji otegotnu okolnost naspram Varkoma. U ovom dijelu što se tiče istraživanja i razvoja, zanima me prvenstveno i sve korisnike Varkoma, područje naselja koje konzumiraju Varkomovu vodu, znamo da je, a to nije nikakva tajna, da je jedan dio bazena iz kojih Varkom crpi vodu da su opterećeni i nitratima i sl., zanima me kakva je situacija, tim više što neka istraživanja i u dubini od 100 metara, mislim da je Varkom i u prethodnim godinama krenuo i malo dublje bušiti jer je voda opterećena s nitratima, vodozaštitno područje nije. Svjesni smo aktivnosti poljoprivrede, farmi koji su na tom zaštitnom području, sama dinamika vode u tlu. Zanima me iz zdravstvenih razloga, vjerujem da se to kontinuirano prati. Teško mi je kao gradonačelniku kad građani s područja pogotovo Jerovca, Ribić Brega i Horvatskog ukazuju na neke stvari, da nije voda na onoj razini na kojoj bi trebala biti. Sada je tu prilika možda da dobijemo neke konkretne odgovore na to pitanje. Svjedočimo jednom velikom projektu koji se nadam da će Varkom na zadovoljstvo svih dioničara odraditi maksimalno, to je prije svega velika aglomeracija Varaždin, druge neke manje aglomeracije, tu se govori o određenim problemima koji su uslijedili kod samog početka tih radova, određene penalizacije. Tu bi trebalo učiniti sve prvenstveno naspram Ministarstva, Hrvatskih voda, da se ta penalizacija ne dogodi. Iako Varkom posluje pozitivno, ima iskazani višak, to bi uvelike smanjilo funkcionalnost same tvrtke, a jednako tako bilo bi na štetu dioničara. Predložilo sam da se izvješće prihvati i predlažem i vama da prihvatite ovo izvješće.

Andrija Bedenik – predstavnik tvrtke Varkom d.d. Varaždin: Za daljnja pojašnjenja stojimo rado na raspolaganju i detaljno možemo odgovoriti pisanim putem na upite. Grad Varaždin kao većinski vlasnik intenzivno radi na otklanjanju tog problema. U izvješću je navedeno da se radi o potencijalnom problemu, vezano za adekvatne radnje koje se obavljaju u tom smislu, pretpostavljamo da neće doći to tog najgoreg scenarija, da će se riješiti na zadovoljstvo sviju. Voda kojom putem javnog vodoopskrbnog sustava Varkom opskrbljuje naše potrošače u potpunosti je besprijekorna te udovoljava svim zahtjevima koji su propisani i zakonima i podzakonskim općim aktima, tako da nema apsolutno nikakvog straha vezano uz konzumaciju te vode. Što se tiče projekta aglomeracije Varaždin koji je kapitalni projekt, ne samo na razini Varaždinske županije već i Republike Hrvatske, stvari se odvijaju u jednom dobrom, pozitivnom smjeru. Opasnosti od penalizacija nema i vjerujemo da će se, odnosno sigurni smo, da će se sve aktivnosti na aglomeraciji odvijati u zadanim rokovima te da će također u zadanom roku aglomeracija biti dovršena i puštena u pogon. Ukoliko imate pitanja, rado ćemo odgovoriti pisanim putem na njih u skladu s pravom na pristup informacijama.

S obzirom da više nije prijavljenih za raspravu, predsjednik zaključuje raspravu i prelazi se na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Varkom d.d. za razdoblje 01.01. – 31.12.2020. godine.

**TOČKA 7.**

**Financijsko izvješće trgovačkog društva Ivkom d.d. za razdoblje**

* 1. **– 31.12.2020. godine**

Predsjednik konstatira da se za raspravu po ovoj točki dnevnog reda prijavio vijećnik Mihael Slunjski.

Mihael Slunjski: S obzirom na uredno i stabilno poslovanje tvrtke Ivkom, mi smatramo da postoje mogućnosti za proširenje djelatnosti, točnije na organiziranje javnog prijevoza grada Ivanca. Smatramo da je prijeko potrebno povezati istočni dio sa samim centrom Ivanca, koji je dosta udaljeni, a znamo da je sam Grad Ivanec dosta raštrkani na više mjesnih odbora. Ono što smo mi zamislili, to je model Koprivnica. Kako to izgleda? Oni imaju dva autobusa koji povezuju Koprivnicu sa cijelom okolicom, točnije s prigradskim naseljima koje oni imaju u svojem sastavu. To su zapravo mini autobusi s 15 sjedećih mjesta, potpuno su besplatni za sve građane i ono što je najvažnije oni su električni. Ono što mi smatramo da za grad Ivanec nije potrebno više od dva do tri autobusa. Prvenstveno da se poveže onaj istočni dio prema Radovanu sa samim gradom i ostali dio prema Jerovcu, prema Prigorcu, Vuglovcu i Kaniži. Dva, tri autobusa na isti takav način, organiziranja je sasvim u redu. S obzirom na dugogodišnji projekt, tu je bila i financijska injekcija Grada prema Ivkomu i da se to može napraviti. Ono drugo, nema direktne veze s Ivkom-om. Problem s plinom. Dakle, Ivkom-Plin nema problema, sve je u redu, međutim s Termoplinom ima problema, pogotovo na istočnom gradskom dijelu s obzirom da taj dio još nema provedenu plinsku mrežu, što je nedopustivo za 21. stoljeće. Apeliram na Grad Ivanec i na gradonačelnika da obave razgovore s Termoplinom, ukoliko je moguće i da proba vidjeti isplativost plinske mreže u taj dio i da li se može provesti, a zainteresiranosti sigurno i više nego ima.

Edo Rajh – direktor tvrtke Ivkom d.d. Ivanec: Što se tiče samog rezultata, vjerojatno nema potrebe obrazlagati, vidite da je pozitivan, 91 tisuća kuna. Usvojen je i na Upravnom odboru, Skupštini Ivkom-a d.d., isto tako potrebno je da ga usvoji i Gradsko vijeće. Proširenje djelatnosti, svakako i mi o tome razmišljamo čime bi se još mogli baviti. Zakon o vodama ne dozvoljava da se vodna tvrtka bavi popravcima, znači vodoinstalaterskim radovima i takvim stvarima. Razmišljamo kako bi to preko Ivkom-a d.d. pokrenuli da imaju građani mogućnost da se kao tvrtki jave za popravke na području Grada Ivanca nema neke firme koja bi se time bavila. Razmišljamo i o nekim drugim stvarima, proširenjima o kojima za sada ne bih. Gradski prijevoz, petnaest godina sam bio u prijevozu putnika, znam puno informacija što se sve pokušavalo, Varaždin je uveo gradski prijevoz unutar Čistoće. Tu su situacije upravo takve da to počiva na subvenciji, da li ima novaca, iz kojih izvora. Ivanec je mali, postoji javno linijski prijevoz koji je premalo čest. Tu je uvijek pitanje računice, isplativosti, koliko znam iz prakse da bez popriličnog sufinanciranja to ne ide. Treba povesti računa o tome, to je veliki trošak održavanja i samog puštanja u pogon, svaki kilometar prometovanja košta. Treba napraviti dobru računicu, pronaći sredstva sufinanciranja da to za građane na kraju bude i prihvatljivo.

Milorad Batinić: Grad je unatrag sedam godina poveo inicijativu preko mjesnog odbora, skupljali su se potpisi zainteresiranih za priključak plina, to smo predočili Termoplinu kao distributeru plina na tom području. Odgovor Termoplina je bio da plinoopskrba nije komunalna djelatnost i nemaju ekonomski interes da bilo što tamo naprave. To je preko 2 kilometara plinske mreže da se uopće dođe do naselja. Koliko se sjećam, to je osnovni razlog, a jednako tako broj priključaka je bio oko 40, četvrtina stanovnika je tada iskazala interes za priključak plina. Svjesni smo da nije ekonomski opravdano, ali uvijek je postojala želja Grada Ivanca da se pomogne u tom dijelu, ali ukoliko nemate s druge strane zainteresiranog distributera ne možete ništa. Linijski prijevoz, kao ideja bila je razmatrana još dok su bile koliko toliko redovite linije linijskog prijevoza AP-a Varaždin i sada Grupa Presečki, međutim kad se pogleda i određena dinamika i migracije dnevne stanovnika, postavlja se pitanje koga bi se vozilo. Možemo napraviti, zamolit ću direktora Ivkom-a, pošto je to njegov dugogodišnji posao i daleko je više i kvalitetnije informirani. Nabavka mini busova, ne znam koliko košta, oko 100 tisuća eura. Treba to održavati, treba to voziti. Nemojmo se zavaravati neke sredine to imaju, znači ipak postoji uz sufinanciranje nekakvi ekonomski interes. Pokušavali smo kroz inicijativu prema određenim taxi službama da se osiguraju u Ivancu, nudili smo i besplatnu lokaciju upravo da se omogući određenim taksistima, tvrtkama, fizičkim osoba, međutim nije bilo interesa. Vidim svakodnevno s obzirom na prometovanje i gustoću prometa u Ivancu više nije na dvije obitelji jedan auto, nego su na jednu obitelj dva automobila, osim vrlo rijetki koji nemaju mogućnosti. Dok god je takva situacija i dok god je naš proračun koliki je, nemajmo zaboraviti kad predlažemo nešto da prvo pogledamo rashodovnu stranu, strukturu prihoda, da vidimo da li ćemo na rashodovnoj strani moći nešto i planirati.

Više nije bilo prijavljenih za raspravu pa predsjednik zaključuje raspravu i daje Izvješće na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Ivkom d.d. za razdoblje 01.01. – 31.12.2020. godine.

**TOČKA 8.**

**Financijsko izvješće trgovačkog društva Ivkom-Vode d.o.o. za razdoblje 01.01. – 31.12.2020. godine**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Ivkom-Vode d.o.o. za razdoblje 01.01. – 31.12.2020. godine.

**TOČKA 9.**

**Financijsko izvješće Pučkog otvorenog učilišta „Đuro Arnold“ Ivanec za razdoblje 01.01. – 31.12.2020. godine**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćePučkog otvorenog učilište „Đuro Arnold“ Ivanec za razdoblje 01.01. – 31.12.2020. godine.

**TOČKA 10.**

**Godišnje izvješće Dječjeg vrtića „Ivančice“ Ivanec za pedagošku godinu 2020./2021.**

Uvodno obrazloženje podnijela je ravnateljica Dječjeg vrtića Milena Golubić: Čula sam danas i to me veseli izuzetno, od većine vijećnika, a nadam se i svi ostali koji se danas nisu javili na aktualnom satu da ste uvidjeli potrebu i problem s kojim se susreće djelatnost ranog i predškolskog odgoja. Moram napomenuti da je to zaista gorući problem Grada Ivanca. To sam sve i napisala u ovom Godišnjem izvješću odgojno obrazovanog programa gdje sam se osvrnula i na dobre strane koje provodimo, a sve ono što je dobro i primijećeno je u javnosti, isto tako to nam je potvrda koje nam daju roditelji svojim povjerenjem da iskazuju potrebu uključivanja njihove djece u program ranog i predškolskog odgoja. Odgovorila bih na pitanje vijećnika kolika je lista čekanja u gradskim vrtićima. Taj problem liste čekanja imamo i u Ivancu i u Radovanu. Trenutno, sada u brojkama ne znam točno, no međutim već početkom devetog mjeseca odnosno krajem petog mjeseca ove godine kada komisija za upis vrši upis djece u program za sljedeću pedagošku godinu već smo imali popunjeni kapacitet sa zahtjevima roditelja za sljedeću pedagošku godinu. Svi oni roditelji koji će iskazati potrebu za uključivanjem od sada tokom godine, mi nismo u mogućnosti primiti više niti jedno dijete. Isto tako, ovom prilikom zahvaljujem i Gradu Ivancu koji nas prati u svim onim nastojanjima da pokušamo riješiti taj problem na što bezbolniji način kako bi pomogli zaposlenim roditeljima da smjeste svoju djecu u ustanovu i da oni mogu nesmetano raditi. A to je da smo unatrag dvije godine proširili kapacitet vrtića ovdje u Ivancu, da smo našli neko privremeno rješenje da bi obuhvat djece bio što veći. To je za svaku pohvalu za Grad Ivanec. Samo informacije radi, uključenost djece u program predškolskog odgoja na nivou grada porasla je, to je negdje oko 80%. Zaista, hvala vam na svim konstruktivnim prijedlozima i svim nastojanjima da se taj problem riješi. Nadam se da ćemo svi uložiti dodatne napore i da budemo složni u svemu tome i pomogli Gradu Ivancu i gradonačelniku da se pokuša naći rješenje da bi se dogradnja u vrtiću u Ivancu napravila, a isto tako i u Radovanu.

Otvorena je rasprava.

Predsjednik konstatira da je prijavu za raspravu pod ovom točkom dnevnog reda podnio vijećnik Mihael Slunjski.

Mihael Slunjski: Što se tiče SDP-a naš stav je za vrtić u Ivancu da se dogradnja obavezno mora započeti sljedeću godinu. Ukoliko se ne može uz pomoć države, mi smo spremni podržati rješenje da se Grad kreditno zaduži kako bi se taj problem čim prije riješio. Vidimo da su liste čekanja duge i da je potrebno što prije to riješiti. Za vrtić u Radovanu da, produžen je rok, sve shvaćamo, međutim to isto već dugo stoji taj problem i očekujemo isto da se na bilo koji način, ukoliko odustane ili ne zainteresirani ulagač, da se sljedeće godine pokuša naći način da se to riješi. Nadam se da neće biti odustajanja.

Milorad Batinić: Dogradnja vrtića planirana je i kada smo je stavili u proračun vrlo jasno smo iskazali način kako mislimo napraviti. Imamo građevinsku dozvolu kompletnu, projektnu dokumentaciju, međutim ako tako rezolutno predlažete rok, obavezu, onda bi bilo korektno naspram proračuna, Gradskog vijeća, a jednako tako i mene da odgovorite što nećemo raditi iz proračuna. Slažem se, htio bih započeti sutra. Međutim, da li ćemo ga započeti iduće godine, samo bih podsjetio prema najavama, prema informacijama koje imamo da bi se možda koncem godine počeo raspisivati natječaji iz određenih fondova, iz određenih programa, da li će to biti vrtić, nama odgovara, mi smo spremni što se toga tiče. Isto tako, kad smo projicirali vrtić, odnosno kad je bio donijet troškovnik bilo je ukupno 7,5 milijuna kuna ukupna investicija bez PDV-a. Podsjetiti ću vas, ono što nam je proljeće trebalo 1 milijun kuna, danas nam treba 1,5 milijun, a u narednoj godini prema određenim analizama i projekcijama trebat će nam 1,8 milijun kuna. Ponavljam, budimo odgovori ne samo naspram covida, budimo odgovorni prema proračunu i prema građanima. Razumijem, dijelim zabrinutost građana, prioritete koje imaju, ukoliko će biti veliki pritisak na vrtiće, to je načelno već bilo u jednom razdoblju, ima dosta roditelja koji ne rade oboje, a dijete pohađa vrtić, koliko imam informaciju, ne znam koji su ti. Tada će se morati prioritetno upisivati ukoliko jedan roditelj ne radi u vrtić. Prioritet kod upisa će biti gdje oba roditelja rade. Interes nam je i gospodarski napredak i ta briga. Svakako tražili smo načine i prethodne godine da se upravo formira u jednom vanjskom prostoru u nedostatku postojećeg za potrebe smještaja jedne grupe, a da se prostor u vrtiću osigura za ovaj dio najmlađih, jasličke grupe. Nije da se stoji, traži se način, ali moramo biti realni i objektivni. Ne bih htio biti zlorud prognozer, međutim mislim da ispod 12 do 13 milijuna kuna ovo što je bilo procijenjeno 7,5 nije realno očekivati. Moramo biti spremni ustegnuti remen. Djeca su prva, ali budimo realni i objektivni ukoliko možemo dobiti sredstva iz Europe, idemo se strpjeti. Najlakše se zadužiti, a što sutra?

Milena Golubić: Kad ste već spomenuli za kriterije da imate informacije da su upisana djeca gdje samo jedan roditelj radi. Prvenstveno sva djeca imaju pravo na organizirani predškolski odgoj i obrazovanje. Ako i imamo, ja znam za dvoje, to su vam roditelji sa troje i više djece koji po kriterijima koje vrtić ima i po mjerilima za uključivanje u vrtić imaju prednost da se uključe. Da imamo nezaposlene, to nije istina, osim tih roditelja s troje i više djece.

Više nije bilo prijavljenih za raspravu pa predsjednik zaključuje raspravu i daje Izvješće na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Godišnje izvješće Dječjeg vrtića „Ivančice“ Ivanec za pedagošku godinu 2020/2021.

**TOČKA 11.**

**Financijsko izvješće trgovačkog društva Poslovna zona Ivanec d.o.o.**

**za razdoblje 01.01. – 31.12.2020. godine**

Otvorena je rasprava.

Predsjednik konstatira da je prijavu po ovoj točki dnevnog reda podnio vijećnik Mihael Slunjski.

Mihael Slunjski: Mene konkretno zanima jedna stvar, a to je koliko je u zadnjih deset godina bilo točno investicija u poslovnoj točnije industrijskoj zoni, točnije da vidimo dinamiku ulaganja, zato što smatramo da je ta dinamika prespora. Zašto to govorimo? Zato što sada pogotovo na istočnom dijelu grada vidimo da tvrtke koje su osnovane na ovom području odlaze iz ovog grada, iz naše poslovne zone, neke nisu ni bile, vjerojatno niti neće i odlaze na varaždinsku obilaznicu. Zašto je to tako uz sve mjere koje Grad Ivanec provodi? Mi smatramo da je to problem brze ceste koji sada župan pompozno najavljuje u svom sporazumu za sjever, u kojem najvjerojatnije polovica toga neće biti ništa jer su prenapuhane. Međutim, ono što mene zanima kako sad Grad Ivanec i tvrtka Poslovna zona može ubrzati postupak investiranja u našu poslovnu industrijsku zonu.

Lana Labaš – direktorica Poslovne zone Ivanec d.o.o.: S obzirom da visinu investicija za pojedine investitore naravno sad u ovom trenutku ne mogu kazati, nemam kod sebe, morat ću tražiti da mi dostave, možda bi moglo malo potrajati. Što se tiče samog tempa investicija u poslovnu i industrijsku zonu, znate da je poslovna zona kao poslovna zona formirana 2002. godine. Ozbiljnije investicije krenule su zapravo s 2009. i 2010. kad je i krenulo komunalno opremanje zone i manje-više sve hale koje su niknule su hale koje su zapravo niknule u tih dvanaest godina. Isti princip je s industrijskom zonom. Zemljišta su se otkupljivala tijekom 2010., 2011. i tako u tom periodu su zemljišta uglavnom koja su bila u vlasništvu poslovne zone su i prodana. U ovom trenutku u vlasništvu poslovne zone imamo još 13 tisuća kvadrata i to su zemljišta koja su nam ostala zadnja za prodati. Ove godine smo imali prodaju od 7 tisuća kvadrata u industrijskoj zoni. To su zadnja zemljišta za prodaju. Grad nema i to već jedan duži period godina u vlasništvu zemljišta koja su u poslovnoj zoni. Radi se isključivo o zemljištima koja su u privatnom vlasništvu. Jedan dio tih zemljišta je u vlasništvu investitora i ti investitori zapravo imaju pravo raspolagati i sami sebi definirati tempo i dinamiku ulaganja. Neki su krenuli s ulaganjima, neki nisu. Zemljišta koja su u privatnom vlasništvu, a nisu u vlasništvu investitora, nego privatnih vlasnika, također su zemljišta koja su privatna. To su zemljišta koja stoje na raspolaganju i koja jesu za prodaju. Uloga zone je i zona se time bavi da povezuje upite investitora s tim privatnim vlasnicima. Taj posao aktivno radimo, da povezujemo ponudu i potražnju. Ne možemo utjecati niti na cijenu koja se dogovora ili se ne dogovara između njih, a isto tako ne možemo utjecati i na konačni tijek i završetak te kupoprodaje. Ono što mi možemo utjecati i što mi i dalje nudimo su olakšice za investicije i u poslovnoj i u industrijskoj zoni. U poslovnoj zoni i dalje stoji dodatna olakšica koja je svakom investitoru vrlo interesantna, a to je 100% oslobođenje od komunalnog doprinosa. U industrijskoj zoni imamo čitav niz, čitav set olakšica koje su i oslobađanje od komunalnog doprinosa, oslobođenje od komunalne naknade, trošak prenamjene zemljište i oslobođenje odnosno pružanje čitavog niza administrativnih i poslovnih usluga. To su stvari koje ja obično kad čujem investitore oni dosta znaju prigovarati na samu lokaciju u smislu da postoji problem prometne povezanosti. Brza cesta koja se planira i urbanistički planovi odnosno prostorno planska dokumentacija za nastavak komunalnog opremanja poslovne zone je rađena na način da je pristupna cesta i prilazna cesta će omogućiti da industrijska zona ima direktni izlaz na buduću brzu cestu. Kad će brza cesta biti izgrađena? Vidjet ćemo. Ono što mi sad radimo, to je i odjel komunala pokrenuo, u postupku izdavanja lokacijske dozvole je nastavak komunalnog opremana i nastavak spoja na brzu cestu. To je u ovom trenutku u tijeku.

Milorad Batinić: Još 2008. godine kad je formirana poslovna zona intevizirale su se aktivnosti oko privlačenja potencijalnih investitora, radilo se malo i aktivnije i na promociji. Jedan od razloga koji su bili zašto investirati u Ivancu odnosno zašto ne investirati, bila je prometna izoliranost. Na žalost, 13 godina nakon toga to je još uvijek tema. Međutim, s obzirom na investicije koje su pokrenute u Ivancu u tom periodu u poslovnoj i industrijskoj zoni, mislim da su se i trendovi malo promijenili, ja bih rekao u našu korist. Ako pogledamo malo određene situacije samo na području Varaždinske županije, kad pogledate recimo prema Novom Marofu koji je uz auto cestu, kad pogledate Grad Varaždin, kad pogledate neke druge sredine, puno manje investicija imaju, imaju mogućnost gradnje i gradske poslovne industrijske zone i privatne površine, ali nije se u tolikoj mjeri investiralo kao na području grada Ivanca. Vječiti sam optimist i vjerujem da će brza cesta konačno krenuti. Naprosto je ta brza cesta i sada nam stvara probleme kod kupoprodaje i ovog preostalog dijela čestica i kod aktiviranja u industrijskoj zoni. Naime, definiran je koridor brze ceste i imamo onaj zaštitni pojas koji je 75 metara i taj koridor upravo sječe parcele koje su u vlasništvu Grada na pola, a kompletna površina čestica je van koridora. Znači, može se graditi, ali u zakonu, u regulativi, u tumačenju tek kad brza cesta bude izgrađena. Nadam se da nećemo čekati još 10 godina. Znači, mrtvi kapital. S tim smo se suočili. Prodali smo onaj dio zemljišta koji je bio uz prometnicu, išli smo na drugu stranu, iskaz interesa, predugovori sklopljeni, međutim kad su se tražile dozvole, ne može se raditi. Tražili smo tumačenje od Hrvatskih cesta, oni vele kad bude cesta izgrađena, dobit ćete dozvolu. Jedan birokratski odnos koji svakako ne zadovoljava, nije na korist društva, nije na korist Ivanca, nije na korist države, nije na korist nikome. Krenulo se u projektiranje, cesta s južne strane, ispod pruge, upravo iz razloga da se u industrijskoj zoni aktiviraju i ove privatne čestice koje su od postojećeg dijela već izgrađenog u većoj mjeri idu prema jugu. Upravo iz razloga jer postoji interes. Svakako s gradnjom brze ceste to bi se i više nego otvorilo i ubrzalo daljnje investiranje. Lokalna samouprava kao Ivanec kad se pogleda dugi niz godina, koliko mjera, kakvih mjera, oslobađanja razna, poticanja ulaganja, nemojte misliti iako je bilo malo i skepse i zluradosti oko određenih nagrada i od Financial Times i od certificiranja da se to ne prati, da se to ne čita. Ova zadnja nagrada, to je sad veći drugi put Global lokal što je Grad Ivanec dobio, nigdje se ne aplicira, nigdje ne kandira. To nisu ovi Jutarnji list, Gradonačelnik.hr. da dobije nagradu za nešto onaj tko plaća. Grad Ivanec ne plaća portal Gradonačelnik. hr., niti Jutarnji niti ništa i naravno da nismo uopće u njihovim analizama. Ovo je nešto malo šire. Maksimalno se radi upravo na tome. Da je brza cesta vjerujem da bi morali se proširiti i prema Lepoglavi i dalje, što se tiče svega onoga što radimo za privlačenje investitora i investicija. Stopa nezaposlenosti nadam se da će takva ostati ubuduće kakva je i sada, jedna od najnižih u povijesti.

Više nije bilo prijavljenih za raspravu pa predsjednik zaključuje raspravu i daje Izvješće na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Financijsko izvješćetrgovačkog društva Poslovna zona Ivanec d.o.o. za razdoblje 01.01. – 31.12.2020. godine.

**TOČKA 12.**

**Izvješće o radu gradonačelnika za razdoblje**

**od 1. siječnja do 30. lipnja 2021. godine**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o radu gradonačelnika za razdoblje od 1. siječnja do 30. lipnja 2021. godine.

**TOČKA 13.**

**Polugodišnji izvještaj o izvršenju Proračuna Grada Ivanca za 2021. godinu**

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Ljudvek Cikač.

Ljudvek Cikač: Gradonačelniče, molim vas da kad ja nešto diskutiram da mi ne govorite da sam tendenciozan jer sve što velim lako vam možemo dokazati kad god hoćete doći gore, budete vidjeli gdje ste pogriješili i gdje ste obećali, s obzirom da nemamo pravo vam reči. Nismo tendenciozni, nego smo činjenični, tako da si ostanemo dobri. Što se tiče ovog izvješća, vidimo da je proračun dosta dobro složen, čak i spominje se 44,68% u ovim uvjetima kakvi jesu, mislim da je to i dobro punjenje. Pretpostavljam da ste i vi zadovoljni. Što je 32,21% utrošeno planiranih sredstva vjerujem da je to vezano na dospjela potraživanja za radove koji će vjerojatno biti više u drugom dijelu godine, kad radovi budu završeni. Ono što bih želio da se pojasni svima nama, prije svega meni jer ja postavljam pitanje, i kolege su isto primijetile, radi se o prihodima 6.3.8. pomoći iz državnog proračuna temeljem prijenosa sredstava europske unije, izvorni plan za 2021. godinu bio je 8.435.000,00 kuna, a sa 30.6.2021. izvršenje je 252.000 kune odnosno samo 3%. Znači tu mogu po meni biti tri stvari, ili nisu još dospjela sredstva, ili su dospjela sredstva u drugom dijelu godine pa nisu ovdje obračunata ili se možda nije prijavilo na planirani iznos, što sumnjam. Molim da pojasnite o čemu je riječ. Ponavljam, vjerujem da će u drugom dijelu godine biti potpuno drugačiji iznosi, ali čisto radi javnosti da se to malo pojasni, jer malo tih 3% u odnosu na ostale podatke bode u oči.

Maja Darabuš – pročelnica Upravnog odjela za proračun, financije i gospodarstvo: Prihodi planirani s osnove eu sredstva u 2021. godini planirani su prvenstveno s ciljem ostvarivanja sredstava za dva kapitalna projekta i treći projekt koji se izvršio i realizirao prethodne godine gdje se očekivala refundacija sredstva u tekućoj godini i to jest ostvareno s 252.000 kuna. Preostala sredstava vrlo vjerojatno do kraja ove godine i neće biti realizirana, s obzirom da Grad Ivanec nije imao priliku prijaviti se na natječaje. Znači, ne radi se o nikakvim planiranim potraživanjima iz državnog proračuna osim ovog projekta koji je i izvršen. Prihodi su kategorija koja je realizirana tek u trenutku kad novci sjednu u proračun Grada, a ne prilikom prijave na natječaj ili prilikom ostvarivanja sredstava u vidu potpisivanja ugovora.

Više nije bilo prijavljenih za raspravu pa predsjednik zaključuje raspravu i daje Izvješće na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet Polugodišnji izvještaj o izvršenju Proračuna Grada Ivanca za 2021. godinu, KLASA: 400-04/21-01/05, URBROJ: 2186/12-04/16-21-7, koji je u prilogu ovog Zapisnika i njegov je sastavni dio.

**TOČKA 14.**

**Program rada Savjeta mladih Grada Ivanca za 2022. godinu**

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: Što se tiče Savjeta mladih, detaljno sam proučio taj program i to je špranca koju većinom imaju svi Savjeti mladih u Hrvatskoj, znači što je moguće kraće, vidimo na devet stranica. To je većinom, koliko vidimo, 90% toga usmjereno na društveni angažman, što je prvenstveno pohvalno, zato što društveni život u Ivancu do kada nije osnovan Klub mladih gotovo da nije ni postojao. Od kada je osnovan Klub mladih s kojim vidimo da namjeravate surađivati, to sve više poboljšava i za to vas pohvaljujem. Međutim ono što je uvijek fascinantno kod svih Savjeta mladih u Hrvatskoj, oni su zapravo osnovani da savjetuju Gradsko vijeće i po novom zakonu i gradonačelnika o politikama i programima za mlade, recimo ono što u ovom programu kao i kod većine savjeta nema. To je ono na što vas upozoravam. Jedan dobar primjer vam je certifikat za mlade, to je ono što Grad Ivanec nije mogao dobiti prošle godine zato što ne zadovoljava sve uvjete. Savjetujem vas da malo pogledate taj certifikat, tu vam imaju uvjeti kod zapošljavanja, do mobilnosti, obrazovanja, demografije i mladi, puno tih stvari kojima se vi možete posvetiti i biti glas mladih i savjet gradonačelniku kako poboljšati te stvari na našem području. Pa možda u buduće da dobijemo taj certifikat za mlade. Za aktivnost sve pohvale, vidimo da ste aktivni što većina savjeta mladih u Hrvatskoj nije.

Anabela Ljubić – predsjednica Savjeta mladih Grada Ivanca: Zahvaljujem na savjetima. Upoznati smo s certifikatom. Kad se još malo uhodamo, nadam se da ćemo krenuti s tim, to nam je u planu.

Više nije bilo prijavljenih za raspravu pa predsjednik zaključuje raspravu i prelazi se na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Gradsko vijeće Grada Ivanca daje suglasnost na Program rada Savjeta mladih Grada Ivanca za 2022. godinu.

**TOČKA 15.**

**Rješenje o imenovanju Gradskog povjerenstva za procjenu šteta**

**od prirodnih nepogoda**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja održao je danas sjednicu, na kojoj su raspravljene točke 15. – 21. današnje sjednice Gradskog vijeća.

Odbor za izbor i imenovanja donio je zaključak kojim se predlaže Gradskom vijeću da donese rješenje kojim se u Gradsko povjerenstvo za procjenu šteta od prirodnih nepogoda imenuju:

1. Marko Friščić- zamjenik Gradonačelnika Grada Ivanca, za predsjednika,
2. Nadica Maček- viši poljoprivredni inspektor u Ministarstvu poljoprivrede, Ispostava Ivanec, za člana
3. Stjepan Vincek- savjetnik za komunalno gospodarstvo u Upravnom odjelu za urbanizam, komunalne poslove i zaštitu okoliša Grada Ivanca, za člana,
4. Petra Videc, viši referent za opće poslove i javnu nabavu u Upravnom odjelu za lokalnu samoupravu, imovinu i javnu nabavu, za člana.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeto

**RJEŠENJE**

**o imenovanju Gradskog povjerenstva za**

**procjenu šteta od prirodnih nepogoda**

I.

U Gradsko povjerenstvo za procjenu šteta od prirodnih nepogoda imenuju se:

1. Marko Friščić- zamjenik Gradonačelnika Grada Ivanca, za predsjednika,
2. Nadica Maček- viši poljoprivredni inspektor u Ministarstvu poljoprivrede, Ispostava Ivanec, za člana
3. Stjepan Vincek- savjetnik za komunalno gospodarstvo u Upravnom odjelu za urbanizam, komunalne poslove i zaštitu okoliša Grada Ivanca, za člana,
4. Petra Videc, viši referent za opće poslove i javnu nabavu u Upravnom odjelu za lokalnu samoupravu, imovinu i javnu nabavu, za člana.

II.

Ovim Rješenjem stavlja se van snage Rješenje o imenovanju Gradskog povjerenstva za procjenu šteta od prirodnih nepogoda, KLASA: 023-05/19-02/04, URBROJ: 2186/012-04/016-19-2 od 24. svibnja 2019. godine.

III.

Ovo Rješenje stupa na snagu osmog dana od objave u Službenom vjesniku

Varaždinske županije

**TOČKA 16.**

**Odluka o imenovanju članova Povjerenstva za ravnopravnost spolova**

**Grada Ivanca**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Odluku kojom se u Povjerenstvo za ravnopravnost spolova Grada Ivanca imenuju:

1. Katica Levanić, Ivanec, Frankopanska 60, predsjednica
2. Nikolina Bujanić, Kaniža 54, članica
3. Ksenija Sedlar Đunđek, Lovrečan 49 A, članica
4. Goran Spasojević, Ivanec, Frankopanska ulica 53 B, član
5. Nikolina Vlahek Canjuga, Ivanec, Akademika Mirka Maleza 27, članica
6. Jasmina Grđan Buhin, Lovrečan 124, članica
7. Nikola Sedlar, Stažnjevec 77 A, član
8. Danica Mesec, Ivanec, Vladimira Nazora 10, članica
9. Kristina Geci Smoljo, Ivanec, Jezerski put 15, članica.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**O D L U K A**

**imenovanju članova Povjerenstva za ravnopravnost spolova**

**Grada Ivanca**

Članak 1.

U Povjerenstvo za ravnopravnost spolova Grada Ivanca imenuju se :

1. Katica Levanić, Ivanec, Frankopanska 60, predsjednica
2. Nikolina Bujanić, Kaniža 54, članica
3. Ksenija Sedlar Đunđek, Lovrečan 49 A, članica
4. Goran Spasojević, Ivanec, Frankopanska ulica 53 B, član
5. Nikolina Vlahek Canjuga, Ivanec, Akademika Mirka Maleza 27, članica
6. Jasmina Grđan Buhin, Lovrečan 124, članica
7. Nikola Sedlar, Stažnjevec 77 A, član
8. Danica Mesec, Ivanec, Vladimira Nazora 10, članica
9. Kristina Geci Smoljo, Ivanec, Jezerski put 15, članica.

Članak 2.

Ovom Odlukom stavlja se van snage Odluka o imenovanju Povjerenstva za ravnopravnost spolova Grada Ivanca („Službeni vjesnik Varaždinske županije“ br. 60/17).

Članak 3.

Ova Odluka objaviti će u Službenom vjesniku Varaždinske županije.

**TOČKA 17.**

**Odluka o imenovanju Odbora za predstavke, pritužbe i prijedloge građana**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Odluku kojom se u Odbor za predstavke, pritužbe i prijedloge građana imenuju:

1. Goran Spasojević, Ivanec, Frankopanska ulica 53 B, predsjednik
2. Klementina Cerovečki, Ivanec, Vladimira Nazora 17, članica
3. Ivan Geci, Ivanec, Akademika Mirka Maleza 57, član
4. Martina Car Matišić, Ivanec, Vladimira Nazora 23, članica
5. Anđelko Brezovec, Gačice 155, član.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o imenovanju Odbora za predstavke, pritužbe i prijedloge građana**

Članak 1.

U Odbor za predstavke, pritužbe i prijedloge građana imenuju se:

1. Goran Spasojević, Ivanec, Frankopanska ulica 53 B, predsjednik
2. Klementina Cerovečki, Ivanec, Vladimira Nazora 17, članica
3. Ivan Geci, Ivanec, Akademika Mirka Maleza 57, član
4. Martina Car Matišić, Ivanec, Vladimira Nazora 23, članica
5. Anđelko Brezovec, Gačice 155, član.

Članak 2.

Ovom Odlukom stavlja se van snage Odluka o imenovanju Odbora za predstavke, pritužbe i prijedloge građana („Službeni vjesnik Varaždinske županije“ br. 60/17).

Članak 3.

Ova Odluka objaviti će se u Službenom vjesniku Varaždinske županije.

**TOČKA 18.**

**Rješenje o imenovanju Povjerenstva za dodjelu javnih priznanja Grada Ivanca**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Rješenjem kojim se u Povjerenstvo za dodjelu javnih priznanja Grada Ivanca imenuju:

1. Josip Grđan, Osečka 31 A, predsjednik
2. Lidija Kozina, Ivanec, Ulica Ivana Gorana Kovačića 33, članica
3. Ljiljana Risek, Ivanec, Ljudevita Gaja 14, članica
4. Jasenka Friščić, Ivanec, Varaždinska 10, članica
5. Ljudvek Cikač, Knapić 25, član
6. Tomislav Golub, Punikve 8 B, član
7. Denis Šimek, Stažnjevec 7, član.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeto

**R J E Š E N J E**

**o imenovanju Povjerenstva za**

**dodjelu javnih priznanja Grada Ivanca**

Članak 1.

U Povjerenstvo za dodjelu javnih priznanja Grada Ivanca imenuju se:

1. Josip Grđan, Osečka 31 A, predsjednik
2. Lidija Kozina, Ivanec, Ulica Ivana Gorana Kovačića 33, članica
3. Ljiljana Risek, Ivanec, Ljudevita Gaja 14, članica
4. Jasenka Friščić, Ivanec, Varaždinska 10, članica
5. Ljudvek Cikač, Knapić 25, član
6. Tomislav Golub, Punikve 8 B, član
7. Denis Šimek, Stažnjevec 7, član.

Članak 2.

Ovim Rješenjem stavlja se van snage Rješenje o imenovanju povjerenstva za dodjelu javnih priznanja Grada Ivanca („Službeni vjesnik Varaždinske županije“ br. 60/17).

Članak 3.

Ovo Rješenje objaviti će se u Službenom vjesniku Varaždinske županije.

**TOČKA 19.**

**Odluka o imenovanju Povjerenstva za imenovanje ulica i trgova u Gradu Ivancu**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Odluku kojom se u Povjerenstvo za imenovanje ulica i trgova u Gradu Ivancu imenuju:

1. Marko Friščić, Ivanec, Ulica Vladimira Nazora 82, predsjednik
2. Siniša Krznar, Ivanec, Ulica akademika Mirka Maleza 87, zamjenik predsjednika
3. Ljiljana Risek, Ivanec, Ulica Ljudevita Gaja 14, članica
4. Suzana Jagić, Ivanec, Ulica akademika Mirka Maleza 12, članica
5. Vladimir Grudenić, Punikve 33, član
6. Elvis Gotal, Jerovec 94, član
7. Dalibor Čaklec, Ivanec, Ulica Rudolfa Rajtera 200, član.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o imenovanju Povjerenstva za imenovanje ulica i trgova**

Članak 1.

U Povjerenstvo za imenovanje ulica i trgova u Gradu Ivancu imenuju se:

1. Marko Friščić, Ivanec, Ulica Vladimira Nazora 82, predsjednik
2. Siniša Krznar, Ivanec, Ulica akademika Mirka Maleza 87, zamjenik predsjednika
3. Ljiljana Risek, Ivanec, Ulica Ljudevita Gaja 14, članica
4. Suzana Jagić, Ivanec, Ulica akademika Mirka Maleza 12, članica
5. Vladimir Grudenić, Punikve 33, član
6. Elvis Gotal, Jerovec 94, član
7. Dalibor Čaklec, Ivanec, Ulica Rudolfa Rajtera 200, član.

Članak 2.

Ovom odlukom stavlja se van snage Odluka o imenovanju Povjerenstva za imenovanje ulica i trgova u Gradu Ivancu (»Službeni vjesnik Varaždinske županije«, broj 60/17).

Članak 3.

Ova Odluka objaviti će se u “Službenom vjesniku Varaždinske županije”.

**TOČKA 20.**

**Odluka o osnivanju i imenovanju Savjeta za zaštitu potrošača javnih usluga**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Odluku kojom se u Savjet za zaštitu potrošača javnih usluga imenuju:

1. Ivan Sedlar, Lovrečan 48, predsjednik
2. Čedomir Bračko, Ivanec, Žrtava hrvatskih domovinskih ratova 4 A, zamjenik predsjednika
3. Tomislav Plahtarić, Jerovec 60, Ivanec, član
4. Vladimir Debeljak, Ivanec, Ulica akademika Ladislava Šabana 11, Ivanec, član
5. Sanja Keretić, Turčin, Varaždin Breg, Mali Vrh 317, član.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o osnivanju i imenovanju Savjeta za zaštitu potrošača javnih usluga**

**Članak 1.**

Ovom Odlukom osniva se i imenuje Savjet za zaštitu potrošača javnih usluga.

**Članak 2.**

Savjet za zaštitu potrošača javnih usluga osniva se kao savjetodavno tijelo gradskih tijela koja odlučuju o pravima i obvezama potrošača javnih usluga.

**Članak 3.**

Gradska tijela na transparentan, objektivan i nediskriminirajući način, nakon pribavljenog mišljenja Savjeta za zaštitu potrošača javnih usluga, donose odluke iz svoje nadležnosti koje se odnose na zaštitu prava potrošača – korisnika javnih usluga.

**Članak 4.**

Savjet za zaštitu potrošača javnih usluga, sastoji se od predsjednika i četiri člana.

Jednog člana Savjeta za zaštitu potrošača javnih usluga Gradsko vijeće imenuje na prijedlog udruge za zaštitu potrošača.

**Članak 5.**

U Savjet za zaštitu potrošača javnih usluga imenuju se:

1. Ivan Sedlar, Lovrečan 48, predsjednik
2. Čedomir Bračko, Ivanec, Žrtava hrvatskih domovinskih ratova 4 A, zamjenik predsjednika
3. Tomislav Plahtarić, Jerovec 60, Ivanec, član
4. Vladimir Debeljak, Ivanec, Ulica akademika Ladislava Šabana 11, Ivanec, član
5. Sanja Keretić, Turčin, Varaždin Breg, Mali Vrh 317, član.

**Članak 6.**

Stupanjem na snagu ove Odluke prestaju važiti:

- Odluka o osnivanju Savjeta za zaštitu potrošača javnih usluga („Službeni vjesnik Varaždinske županije“, br. 17/14), i

- Odluka o imenovanju predsjednika i članova Savjeta za zaštitu potrošača javnih usluga („Službeni vjesnik Varaždinske županije“, br. 60/17).

**Članak 7.**

Ova Odluka stupa na snagu prvog dana od dana objave u „Službenom vjesniku Varaždinske županije“.

**TOČKA 21.**

**Odluka o imenovanju Povjerenstva za ocjenu arhitektonske uspješnosti**

Uvodno obrazloženje podnio je Miroslav Rohtek - predsjednik Odbora za izbor i imenovanja: Odbor za izbor i imenovanja donio je zaključak kojim se predlaže Gradskom vijeću da donese Odluku kojom se u Povjerenstvo za ocjenu arhitektonske uspješnosti imenuju:

1. Milorad Batinić, Vuglovec 4, predsjednik
2. Mihael Cahun, Ivanec, Ulica akademika Ladislava Šabana 22, zamjenik predsjednika
3. Marko Friščić, Ivanec, Ulica Vladimira Nazora 82, član
4. Branko Putarek, Ivanec, Jezerski put 55, član
5. Maja Dukarić, Ivanec, Akademika Ladislava Šabana 5, članica
6. Zdravko Rogina, Margečan, Zagorska 1, član
7. Andrea Kozulić, Margečan, Ulica Metela Ožegovića 19, članica
8. Miroslav Mateša, Ivanec, Stjepana Vukovića 22, član
9. Jelena Pavleković, Ivanec, Stjepana Vukovića 71, članica.

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**O D L U K A**

**o imenovanju predsjednika i članova**

**Povjerenstva za ocjenu arhitektonske uspješnosti**

Članak 1.

U Povjerenstvo za ocjenu arhitektonske uspješnosti imenuju se:

1. Milorad Batinić, Vuglovec 4, predsjednik
2. Mihael Cahun, Ivanec, Ulica akademika Ladislava Šabana 22, zamjenik predsjednika
3. Marko Friščić, Ivanec, Ulica Vladimira Nazora 82, član
4. Branko Putarek, Ivanec, Jezerski put 55, član
5. Maja Dukarić, Ivanec, Akademika Ladislava Šabana 5, članica
6. Zdravko Rogina, Margečan, Zagorska 1, član
7. Andrea Kozulić, Margečan, Ulica Metela Ožegovića 19, članica
8. Miroslav Mateša, Ivanec, Stjepana Vukovića 22, član
9. Jelena Pavleković, Ivanec, Stjepana Vukovića 71, članica.

Članak 2.

Ovom Odlukom stavlja se van snage Odluka o imenovanju predsjednika i članova Povjerenstva za ocjenu arhitektonske uspješnosti („Službeni vjesnik Varaždinske županije“ broj 60/17).

Članak 3.

Ova Odluka objaviti će se u “Službenom vjesniku Varaždinske županije”.

**TOČKA 22.**

**Izvješće o korištenju sredstava proračunske zalihe za mjesec:**

**siječanj – lipanj 2021. godine**

**siječanj – srpanj 2021. godine**

**siječanj – kolovoz 2021. godine**

**siječanj – rujan 2021. godine**

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Ljudvek Cikač.

Ljudvek Cikač: 100.000 kuna radi se o sredstvima pričuve kojima gradonačelnik raspolaže. Vidim da je realizirano, odnosno 31.236,00 kuna, osim ako nije došlo do nekih promjena u 10. mjesecu. 68.764 kune su još na raspolaganju koje možete još dodijeliti do kraja godine pa me čisto zanima s obzirom da znam, s obzirom da nije da nemam baš pojma kako se radi u udrugama, znam da dosta ljudi ima potrebe, da li nema interesa, nema zahtjeva ili ne znam možda ste vi procijenili da neki nisu trebali dobiti jer se nisu javili na programe, znam da se udruge financiraju preko programa ili se javljaju vama. Da li je to sav interes što su tražili tijekom ove godine ili je bilo još zahtjeva, vidim da je jako puno toga ostalo, a s obzirom da sam aktivan u udruzi i kontaktiram s velikim brojem udrugama, znam da udruge jako puno toga rade. Čak mi se čini da se manje javljaju na programe, da im je tako jednostavnije.

Milorad Batinić: Proračunska zaliha se ne koristi za rad udruga, to su tzv. interventna sredstva ukoliko nije proračunom pokriveno, tada se mogu koristiti ili ukoliko dođe do nekih nenadanih potreba za reagiranjem. Udruge se financiraju temeljem zakona o udrugama, temeljem programa, to već govorim zadnjih podosta godina, ne temeljem javljanja gradonačelniku ili gradskim službama, to svakako ne. Ovo što se vidi za što je utrošeno, znači ove neke udruge koje su se javile, to je nešto što nisu imale spomenuto ili nisu znale, mogle pretpostaviti da će doći do realizacije. Sam sadržaj, atletski klub Varaždin ne može se javiti u naš program jer nije registriran na administrativnom području grada i tako isto neka događanja pokrivamo iz proračunske pričuve. Sve naše udruge, Rukometni klub Ivančica u programu nije bio određeni program uskočili smo koliko smo smatrali da postoji mogućnosti i tada to nije išlo na način samo dođite, neke stvari koje se mogu planirati nismo udovoljili. Ono što se ne može planirati, da velimo nepredvidivo ili neke okolnosti tada nastojimo reagirati, ali isto tražimo zahtjev, obrazloženje. Mnogi su tražili puno više, ali smatrali smo da je to dovoljno.

Predsjednik konstatira da se za repliku javio vijećnik Ljudvek Cikač.

Replika Ljudvek Cikač: Samo da velim gradonačelniku da znam kako se financiraju udruge preko programa i nisu zamolbe. Zadovoljan sam odgovorom. Samo da vam velim da znam kako se financiraju udruge i vi vrlo dobro znate da ja to znam.

Više nije bilo prijavljenih za raspravu pa predsjednik zaključuje raspravu i prelazi se na glasovanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o korištenju sredstava proračunske zalihe za mjesec**:**

* siječanj – lipanj 2021. godine
* siječanj – srpanj 2021. godine
* siječanj – kolovoz 2021. godine
* siječanj – rujan 2021. godine.

Sve točke dnevnog reda su obrađene pa predsjednik zaključuje rad sjednice.

Dovršeno u 20.22 sata.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

Dalibor Patekar